Casa Quitín i Camilo Miralles, cent anys d’excel·lència en el comerç de Burjassot
2025-07-24

Molt diferents eren els temps i la vida, allà pel Burjassot dels anys vint del segle passat. I va ser en aqueix context, molt diferent a l’emprenedoria de hui dia, on un xicotet ultramarins va obrir la seua persiana per a oferir viandes als veïns del barri d’Espartero, al mateix temps que els Miralles, en el número 30 de Bautista Riera, obrien un modest taller, on els seus treballadors i treballadores teixien i teixien seda de qualitat suprema.

Hui, cent anys després i el calendari en el 25 d’octubre, Dia del Comerç Local de la Comunitat Valenciana, el Restaurant Casa Quitín, fundat el 1922 i la sederia Camilo Miralles, fundada a Alcoi a la fi del segle XIX i establida a Burjassot també des de més fa un segle, han rebut el merescut homenatge de l’Ajuntament de Burjassot amb una exposició que realitza un passeig per la història d’aquests dos tòtems del comerç local.

La mostra, impulsada per la Regidoria de Comerç que dirigeix Rosa Coca i CEMEF SLU, es pot contemplar en la segona planta de la Casa de Cultura, en el seu horari habitual d’obertura al públic, fins al 7 de novembre. En la inauguració, celebrada en la vesprada del dilluns 24 d’octubre, l’alcalde de Burjassot, Rafa García, va tindre paraules d’agraïment per a totes dues cases, destacant “l’orgull que suposa per al municipi tindre aquestes dues institucions centenàries que, dedicant-se a coses tan diferents, han aconseguit l’excel·lència, una delectant-nos el paladar dècada rere dècada i, l’altra, teixint articles de seda la fama de la qual ha depassat amb escreix les fronteres valencianes i nacionals”,

Per part seua, Jairo, amo actual de Casa Quitín i Fran, com a representant de la família Miralles van coincidir a destacar valors com “l’esforç i el treball constant perquè un negoci, com qualsevol cosa en la vida, es mantinga al llarg del temps, i també la família i l’equip del qual un o una s’envolta com a peça fonamental per a aconseguir l’èxit”.